OBRAZLOŽITVENI MEMORANDUM

1.OZADJE PREDLOGA

•Razlogi za predlog in njegovi cilji

Ko je Komisija 25. novembra 2021 sprejela predlog za priporočilo Sveta (EU) 2022/107 o usklajenem pristopu k olajšanju varnega prostega gibanja med pandemijo COVID-19, je bilo epidemiološko stanje v zvezi s pandemijo COVID-19 bistveno drugačno od današnjega. V Uniji je bila takrat še vedno močno razširjena skrb vzbujajoča različica delta. Več kot deset mesecev pozneje je postala v Uniji prevladujoča zelo prenosljiva različica omikron v obliki različnih podrazličic.

Omikron ni tako hud kot predhodno opažena različica delta, kar je mogoče vsaj delno pripisati zaščitnemu učinku cepljenja in predhodne okužbe. Posledično ostaja trenutno ob teh višjih ravneh zaščite pritisk na zdravstvene sisteme na obvladljivih ravneh, tudi med trenutnimi vrhunci okužb, kakršen je bil poleti 2022 opažen val, ki sta ga povzročili podrazličici omikrona BA.4 in BA.5.

Kot je Komisija stalno poudarjala, omejitve prostega gibanja, uvedene v odziv na pandemijo COVID-19, ne smejo presegati tistega, kar je nujno potrebno za varovanje javnega zdravja. Kot je navedeno v točkah 1 in 2 Priporočila Sveta (EU) 2022/107, bi bilo treba vse take omejitve skladno z načeloma nujnosti in sorazmernosti odpraviti takoj, ko to omogoča epidemiološko stanje. Države članice so do avgusta 2022 odpravile vse ukrepe, ki vplivajo na prosto gibanje oseb v Uniji, tudi zahtevo, da imajo potniki digitalno COVID potrdilo EU.

Da bi se upoštevalo sedanje stanje, Komisija predlaga prilagoditev pristopa iz Priporočila (EU) 2022/107. V priporočilu bi bilo treba zlasti poudariti, da države članice v tej fazi pandemije načeloma ne bi smele uvajati nobenih s pandemijo povezanih omejitev prostega gibanja oseb iz razlogov javnega zdravja. Poletni val leta 2022 kaže, kako visoka stopnja kroženja virusa po pojavu nove skrb vzbujajoče različice še ne povzroča nujno znatnega pritiska na nacionalne zdravstvene sisteme. To poudarja pomen preudarnega pristopa k razmisleku o uvedbi omejitev potovanj na podlagi števila primerov ali prisotnosti nove različice.

Hkrati pa, kot je Komisija navedla v sporočilu z dne 2. septembra 2022, svetovna pandemija COVID-19 še ni končana. Ni mogoče izključiti novih valov okužb, ki bi lahko povzročili poslabšanje epidemiološkega stanja, vključno zaradi pojava nove skrb vzbujajoče različice. Po poročilu Evropskega centra za preprečevanje in obvladovanje bolezni (ECDC) 7. oktobra 2022 namreč epidemiološka slika kaže na povečanje prenosa v večini držav članic, vendar brez znakov sprememb v porazdelitvi krožečih različic. Komisija je zato države članice pozvala, naj še naprej usklajujejo prizadevanja za pripravljenost po vsej Uniji. V okviru teh prizadevanj sta Evropski parlament in Svet 29. junija 2022 podaljšala obdobje uporabe Uredbe (EU) 2021/953 o digitalnem COVID potrdilu EU do 30. junija 2023.

Podaljšanje okvira za digitalno COVID potrdilo EU zagotavlja, da bodo lahko državljani Unije še naprej uporabljali interoperabilna in vzajemno priznana potrdila o cepljenju, testu in preboleli bolezni v zvezi s COVID-19, če bi države članice menile, da je treba zaradi javnega zdravja začasno ponovno uvesti nekatere omejitve prostega gibanja. Hkrati je treba poudariti, da Uredba (EU) 2021/953 nikakor ne zavezuje držav članic, da v okviru uresničevanja prostega gibanja zahtevajo dokazilo o cepljenju, testu ali preboleli bolezni.

Če država članica v odziv na resno poslabšanje epidemiološkega stanja meni, da so omejitve prostega gibanja kljub vsemu potrebne za varovanje javnega zdravja in so sorazmerne, bi morale biti te omejene na zahtevo, da imajo potniki veljavno digitalno COVID potrdilo EU. Države članice bi morale pri ugotavljanju, ali bi bilo treba razmere opredeliti kot resno poslabšanje epidemiološkega stanja, zlasti upoštevati obremenitev svojih sistemov zdravstvenega varstva zaradi COVID-19, predvsem v smislu sprejema v bolnišnice in enote za intenzivno oskrbo ter števila pacientov v njih. ECDC v zvezi s tem objavlja ustrezne podatke o razvoju epidemiološkega stanja.

Države članice bi morale tudi oceniti, ali je verjetno, da bodo take omejitve pozitivno vplivale na epidemiološko stanje, tudi z znatnim zmanjšanjem obremenitve nacionalnih sistemov zdravstvenega varstva, saj domači dejavniki običajno močneje vplivajo na epidemiološko stanje kot čezmejna potovanja. V takih okoliščinah so lahko bolj kot omejitev potovanj učinkoviti domači ukrepi nefarmacevtske narave, kot so nošenje mask, prezračevanje in fizična razdalja, učinkoviti pri upočasnjevanju širjenja COVID-19, če se uvedejo pravočasno in celovito ter jih družba dovolj uporablja v praksi.

Kar zadeva morebitno zahtevo po imetju veljavnega digitalnega COVID potrdila EU, bi se morale v Priporočilu (EU) 2022/107 odražati spremembe, uvedene z Uredbo (EU) 2022/1034 Evropskega parlamenta in Sveta. Prvič, pojasniti bi bilo treba, da lahko druge države članice sprejmejo digitalna COVID potrdila EU, izdana osebam, ki sodelujejo v kliničnih preskušanjih cepiv proti COVID-19, da opustijo omejitve prostega gibanja. Da bi se državljanom Unije, ki so prejeli cepivo proti COVID-19, ki ga je SZO po zaključenem postopku uvrstila na seznam cepiv za nujno uporabo, olajšalo uresničevanje prostega gibanja, bi bilo treba državam članicam priporočiti tudi, naj priznajo digitalna COVID potrdila EU, izdana po cepljenju s takimi cepivi. Poleg tega se potrdila o testu in preboleli bolezni zdaj lahko izdajo na podlagi laboratorijskih antigenskih testov.

Glede na njihov posebni položaj ali opravljanje nujne funkcije bi bilo treba nekatere kategorije potnikov izvzeti iz morebitne zahteve, da imajo digitalno COVID potrdilo EU. Glede na trenutne varnostne razmere je pomembno, da se na ta seznam izrecno vključijo diplomati, osebje mednarodnih organizacij, osebe z vabili mednarodnih organizacij, katerih fizična prisotnost je potrebna za dobro delovanje teh organizacij, vojaško osebje, humanitarni delavci in osebje civilne zaščite. Na seznam bi morale biti vključene tudi osebe iz člena 2 Izvedbenega sklepa Sveta (EU) 2022/382, biti pa bi moral skladen s predlogom Komisije za priporočilo Sveta o usklajenem pristopu k potovanju v Unijo med pandemijo COVID-19. Hkrati to državam članicam ne bi smelo preprečevati, da tem kategorijam oseb ponudijo cepljenje in testiranje.

Za omogočanje hitrega odziva na nove različice SARS-CoV-2 bi bilo treba ohraniti „zasilno zavoro“, ko bi se lahko poleg digitalnega COVID potrdila EU sprejeli dodatni ukrepi. Da bi ta mehanizem uskladili z zgoraj opisanimi spremembami, bi bilo treba pojasniti, da bi se lahko postopek zasilne zavore uporabil kot odziv na pojav nove skrb ali pozornost vzbujajoče različice SARS-CoV-2 z namenom upočasniti njeno širjenje z omejitvami potovanj, pridobiti čas za mobilizacijo bolnišničnih zmogljivosti za obdobje povečanih potreb in spodbuditi razvoj cepiva. Uporabil bi se lahko tudi takrat, ko bi se epidemiološko stanje hitro in resno poslabšalo na način, ki kaže na pojav nove skrb ali pozornost vzbujajoče različice SARS-CoV-2.

Kadar država članica uvede zahtevo za predložitev veljavnega digitalnega COVID potrdila EU ali sprejme dodatne ukrepe v skladu s postopkom zasilne zavore, bi morala Komisijo in druge države članice o tem hitro ustrezno obvestiti prek enotne ureditve EU za politično odzivanje na krize (IPCR) ter predložiti informacije o razlogih, pričakovanem učinku, začetku veljavnosti in trajanju takih omejitev potovanj. V to bi morale biti zajete informacije o tem, zakaj je uvedba takih omejitev potovanj v skladu z načeloma nujnosti in sorazmernosti, na primer zaradi posebnega geografskega položaja zadevne države članice ali posebne ranljivosti njenega nacionalnega zdravstvenega sistema.

Za pridobitev pravočasnih, zadevnih in reprezentativnih informacij o pojavu in kroženju skrb ali pozornost vzbujajočih različic SARS-CoV-2 bi morale države članice oceniti kroženje različnih različic SARS-CoV-2 v skupnosti z izbiro reprezentativnih vzorcev za sekvenciranje, izvajati genetsko karakterizacijo in poročati o rezultatih tipizacije različic v skladu s smernicami za sekvenciranje, ki jih objavlja ECDC.

Prav tako je še vedno pomembno zagotavljati, da so informacije o vseh novih ukrepih čim prej javno dostopne. Kot je namreč Komisija navedla v sporočilu z dne 2. septembra 2022, bi morale države članice storiti vse, kar je v njihovi moči, da zagotovijo dobro obveščenost potencialnih potnikov o morebitnih omejitvah potovanj, ki lahko veljajo ob vstopu v drugo državo članico. Spletna platforma Re-Open EU ostaja ključna referenčna točka za vse, ki potujejo v Uniji.

Komisija predlaga tudi odpravo zemljevida s semaforjem, ki ga ECDC objavlja od sprejetja Priporočila Sveta (EU) 2020/1475 oktobra 2020. Zaradi epidemiološkega razvoja je bila metodologija zemljevida prilagojena februarja 2021, junija 2021 in januarja 2022. Njena zadnja različica, pri kateri je bila uporabljena 14-dnevna stopnja sporočenih primerov, tehtana s stopnjo precepljenosti, je temeljila na izkušnjah z različico delta. Vendar so bili zaradi velikega števila okužb, ki jih povzroča različica omikron, veliki deli zemljevida označeni „temno rdeče“, čeprav so vse države članice odpravile svoje omejitve prostega gibanja. Poleg tega se je, ker so države članice prilagodile svoje režime testiranja, več regij prikazovalo kot „temno sive“, saj so sporočene stopnje testiranja padle pod prag iz Priporočila (EU) 2022/107. Ta premik pri strategijah testiranja k reprezentativnim vzorcem prebivalstva se v bližnji prihodnosti ne bo spremenil. Zato zemljevid s semaforjem ne prikazuje ustrezno epidemiološkega stanja v Uniji. ECDC je po razpravah z državami članicami in Komisijo julija 2022 že začasno prenehal objavljati zemljevid.

Zato Komisija predlaga tudi, da se skupaj z zemljevidom s semaforjem črtajo sklicevanja na določene dodatne ukrepe za osebe, ki potujejo s „temno rdečih“ območij. V vsakem primeru bo ECDC še naprej objavljal podatke o ustreznih epidemioloških kazalnikih. Tako bo zagotovljeno, da bo mogoče stalno primerjati epidemiološko stanje v različnih regijah, zlasti v primeru poslabšanja epidemiološkega stanja.